Izpolnjevanje obrazca DDV-VP in vračilo DDV

Pojasnilo DURS, št. 4230-420/2010-2, 3. 12. 2010

Na vprašanja davčnega zavezanca v zvezi z določbami ZDDV-1 in Pravilnika o izvajanju Zakona o davku na dodano vrednost glede izdaje DDV-VP obrazcev odgovarjamo:

1. Ali mora biti kupec v trgovini pri izpolnjevanju zahtevka za vračilo DDV osebno prisoten oziroma ali je dovolj, da podatke pošlje preko e-maila ali faksa ter mu prodajalec blago pošlje skupaj s pripadajočim računom in obrazcem po pošti na naslov v Sloveniji (v primeru, ko ima prodajalec »fizično« trgovino)?

Fizična prisotnost kupca v trgovini pri izpolnjevanju obrazca DDV-VP ni potrebna.

Na podlagi določbe prvega odstavka 75. člena Zakona o davku na dodano vrednost - ZDDV-1 (Uradni list RS, št. 10/10 – UPB2 in 85/10) se oprostitev plačila DDV pri dobavi blaga iz b) točke prvega odstavka 52. člena tega zakona, ki se prenaša v osebni prtljagi potnikov, uveljavlja na način vračila, če so izpolnjeni naslednji pogoji:
a) potnik nima prebivališča v Skupnosti,
b) blago je izneseno iz Skupnosti pred potekom tretjega meseca, ki sledi mesecu, v katerem se opravi dobava in
c) skupna vrednost dobavljenega blaga, z DDV, je višja od 50 eurov.

V skladu s četrtim odstavkom 75. člena ZDDV-1 minister, pristojen za finance, predpiše način vračila, vsebino zahtevka za vračilo, obveznosti prodajalca pri vračilu DDV ter način in pogoje za povrnitev vrnjenega DDV prodajalcu. Pogoji za vračilo DDV v potniškem prometu, obveznosti prodajalca, način vračila, potrjevanje iznosa blaga iz Skupnosti s strani carinskega organa in vračilo DDV, ki ga opravi davčni organ so predpisani v členih 117 do 121 Pravilnika o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/2008, 123/08, 105/09 in 27/10). V navedenih členih ni določene obveznosti fizične prisotnosti potnika, ki nima prebivališča v Skupnosti (v nadaljevanju: kupec), v trgovini pri izpolnjevanju obrazca DDV-VP.

2. Ali lahko tudi prodajalci, ki imajo le spletne prodajalne, omogočijo svojim kupcem vračilo DDV? Če je to mogoče, kakšen je natančen postopek, če:
a) spletni prodajalec proda blago kupcu, plačilo se izvede preko spleta s kreditno kartico, blago prevzame kupec v skladišču v Sloveniji ali na enem izmed obmejnih poštnih predalov na območju Slovenije (kupec torej samostojno iznese blago iz Skupnosti, vendar pri izpolnjevanju zahtevka za vračilo DDV ni prisoten);
b) spletni prodajalec proda blago kupcu, plačilo se izvede preko spleta s kreditno kartico, blago pa se pošlje neposredno na naslov kupca zunaj Skupnosti (izvoz blaga opravi pošta za račun prodajalca, kupec ni prisoten niti pri izpolnjevanju zahtevka za vračilo DDV niti pri izvozu blaga iz Skupnosti).

Če so izpolnjeni pogoji iz 117. člena pravilnika, lahko prodajalec, ki ima le spletno prodajalno, kupcu vrne plačani DDV. Način vračila DDV kupcu določa 119. člen pravilnika. V primeru pod b) gre za plačila DDV oproščeno dobavo blaga, zato prodajalec slovenskega DDV ne zaračuna.

Pravilnik v drugem odstavku 117. člena določa pogoje, ki morajo biti izpolnjeni, da lahko prodajalec kupcu vrne DDV. V skladu s tem odstavkom se kot iznos blaga šteje tudi pošiljanje blaga po pošti ali na drug primeren način pod pogojem, da kupljeno blago zapusti carinsko območje Skupnosti. Prav tako mora biti kupljeno blago dano na vpogled carinskemu organu, ki po pregledu overi izvirnik obrazca DDV-VP in izvirnike priloženih računov in vpiše datum iznosa blaga iz Skupnosti.

Če so torej izpolnjeni pogoji iz 117. člena pravilnika, lahko tudi prodajalci, ki imajo le spletne prodajalne, kupcu vrnejo plačani DDV. Način vračila DDV kupcu določa 119. člen pravilnika.

V primeru b), ko se blago pošlje neposredno po pošti za račun prodajalca na naslov kupca zunaj Skupnosti, pa gre, kot že sami ugotavljate, za dobavo blaga, ki je oproščena plačila DDV v skladu z a točko 52. člena ZDDV-1, zato prodajalec slovenskega DDV ne zaračuna.

3. Ali lahko izvoz blaga iz Skupnosti v imenu kupca opravi tretja oseba in če je to mogoče, kakšen je natančen postopek, ko:
a) kupec osebno opravi nakup v trgovini, izvoz pa opravi tretja oseba (tretja oseba je pooblaščena oseba ali špediter);
b) kupec opravi nakup preko spleta, izvoz opravi tretja oseba (tretja oseba je pooblaščena oseba ali špediter)?

Iznos blaga iz Skupnosti lahko za račun kupca opravi tudi druga oseba, pri tem pa je za postopek uveljavljanja vračila DDV treba upoštevati 117. do 120. člen pravilnika.

V skladu z b točko prvega odstavka 52. člena ZDDV-1 je plačila DDV oproščena dobava blaga, ki ga iz Slovenije odpošlje ali odpelje v namembni kraj zunaj Skupnosti kupec, ki nima sedeža na ozemlju Slovenije, ali druga oseba za njegov račun, razen blaga, ki ga prevaža kupec sam in je namenjeno za opremljanje, oskrbovanje z gorivom ali druge vrste oskrbovanja zasebnih čolnov, zasebnih zrakoplovov ali katerihkoli drugih prevoznih sredstev za zasebno rabo.

Nadalje je v drugem odstavku tega člena določeno, da se oprostitev plačila davka pri dobavi blaga iz točke b) prvega odstavka tega člena, ki ga potnik prenaša v svoji osebni prtljagi, uveljavlja na način vračila DDV, če so izpolnjeni pogoji iz 75. člena tega zakona.

Iznos blaga iz Skupnosti torej lahko za račun kupca opravi tudi druga oseba. Glede postopka uveljavljanja vračila DDV pa je treba v povezavi s 75. členom ZDDV-1 smiselno upoštevati 117. do 120. člen pravilnika. Pri tem opozarjamo, da je treba že na samem obrazcu DDV-VP ali drugem dokumentu, katerega vsebina ustreza obrazcu DDV-VP, označiti, da bo odpremo blaga opravila pooblaščena oseba ali špediter in navesti tudi firmo oziroma ime in sedež te osebe.

4. Račun prodajalca se glasi na moža ali ne vsebuje podatkov o kupcu, iz priloženega izpisa pa je razvidno, da je bila za nakupljeno blago obremenjena moževa plačilna kartica, v obeh primerih pa se obrazec DDV-VP glasi na ženo. Ali se lahko vrne DDV ženi?

DDV se vrne kupcu, pri tem pa ni pomembno, kdo je dejanski plačnik računa.

Iz že navedene določbe b točke prvega odstavka 52. člena ZDDV-1 je plačila DDV oproščena tista dobava blaga, ki ga iz Slovenije odpošlje ali odpelje v namembni kraj zunaj Skupnosti kupec, ki nima sedeža na ozemlju Slovenije, ali druga oseba za njegov račun. Prodajalec izda obrazec DDV-VP ali drug dokument, katerega vsebina ustreza obrazcu DDV-VP, na zahtevo kupca, na tem obrazcu pa se med drugim navede tudi številka potne listine kupca oziroma drugega dokumenta za prestop državne meje ter skupni znesek DDV, ki se vrača kupcu. Tudi iz navodila za izpolnjevanje obrazca DDV-VP izhaja, da je kupec blaga predlagatelj zahtevka za vračilo DDV.

Če je torej na računu kot kupec naveden mož, se plačani DDV, ob izpolnjevanju drugih pogojev, lahko vrne le njemu. Le tako se namreč lahko zagotovi pravilnost vračila DDV in upravičenost uveljavljanja oprostitve plačila DDV za dobavljeno blago. Če pa račun ne vsebuje podatkov o kupcu, pa samo dejstvo, da je nakup blaga plačan z moževo plačilno kartico, ženi ne omejuje uveljavljanja pravice do vračila DDV. Za samo vračilo DDV tako ni pomembno, kdo je dejanski plačnik računa, ampak kdo se izkaže kot kupec blaga.